Saꞌaka tü antüsükalüirua sünainmüin tü miꞌiraakat süpüla aꞌwaajaa Maleiwa,
eeshii eekai nnojolüin judíoin.
Narütkaakalaka noꞌuluku nünainmüin Felipe,
chi chajeꞌewaikai suluꞌujee tü pueulokat Betsaida chaꞌaya Galilea,
süpüla namüinjanain nümüin:
—Ekirajüikalee,
aashajaweeshii waya nümaa Jesús —namakalaka nümüin.
Otta müshia Felipe,
nüküjakalaka shia nümüin Andrés.
Je namakalaka shia nümüin Jesús.
Shiasa nantapa nünainmüin Jesús na wayuukana,
nümakalaka Jesús namüin ooꞌulaka namüin na nikirajüinkana:
—Tayakai,
chi Shipayakai Wayuu,
kettaasü takalia jooluꞌu süpüla niiꞌiyatüinjatüin Maleiwa sümüin wayuu tü kasa anashaatasü naaꞌinrüinjatkat taka.
Tamüsü paala jümüin tü shiimüinkat:
Wane waüyee,
mayaainje süpünajünüin suluꞌu palitchoin,
shiasaꞌa süshannapa,
watta saalii.
Je müleka nnojorule süpünajünüin,
amülouijeerü.
Akaainjachia taya,
ouktajachi süpüla suꞌtteꞌennüinjatüin tatüma wayuu wainma.
Chi eekai naaꞌinmajiraweein nukuaippa suulia ouktaa,
ouktajachia neꞌe.
Aluꞌujasa chi eekai nnojolüin kachipünaain naaꞌin nukuaippa sükajee niꞌyataweein nümüin Maleiwa,
ayateechi nümaa Maleiwa waneepia.
Chi wayuu eekai niꞌyataweein tamüin,
anashi müleka niꞌitaale naaꞌin süpüla nünoujain tanain.
Je anteechi nia chaꞌaya eeꞌewaire taya sümaa kojuteechin nia nütüma chi Tashikai saaꞌu niꞌyataain tamüin —nümakalaka Jesús namüin.
Naashajaakalaka joo Jesús nümüin Maleiwa sünain maa nümüin:
“Taataa,
shapatüsü maꞌi taaꞌin.
¿Jamüinjatü tanüiki pümüin jooluꞌu?
‘Jaliachon taya,
pülatira toulia tü alatajatkat tamüin jooluꞌu’,
¿müinjachi taya?
Nnojoleechi müin taya pümüin,
süka shiainja tantüin apüla tü ouktaakat saꞌakamüin wayuu.
Taataa,
anakaja piiꞌiyatüle pukuaippa jooluꞌu sümüin wayuu sünain pülashaatain maꞌi pia”,
nümakalaka Jesús.
Süsouktakalaka joo wane pütchi iipünaajee,
müsü mayaa:
“Teeꞌiyatüitpa takuaippa sümüin wayuu sünain pülashaatain maꞌi taya,
je tooꞌulakeerü shia süchikua”,
müsü.
Shiasaꞌa tü wayuukolüirua wattakat saalii eejatkat nüꞌütpaꞌa Jesús,
saapaiwaꞌaya tü pütchikat,
müsü aka sütürüla juya saaꞌin sümüin waneeirua.
Ooꞌulaka saaꞌin sümüin waneeirua,
nünüiki wane aapiee.
Nümakalaka joo Jesús sümüin tü wayuukolüirua:
—Nnojotsü tayaalujutüin tü pütchikat,
jiyaalujutü jiakana.
Keraaitpa sükalia tü wayuukolüirua sainküin mmakat süpüla kasalajanainjatüin sümüin saainjala nütüma Maleiwa.
Otta müshia Satanás,
chi aluwataashikai naaꞌu,
alejüneerü jooluꞌu nuulia tü aluwatawaakat.
Otta müshia tayakai chi Shipayakai Wayuu,
soꞌu tü kaꞌi akachennajachikat oꞌu taya süpüla ouktaa,
teenakeerü wayuu sainküinjee mmakat süpüshua tanainmüin —nümataalakalaka.
Nümüsü Jesús tüü namüin süpüla niiꞌiyatüinjatüin sünain jamüinjatüin nukuaippa sünain ouktaa.
Sümakalaka tü wayuukolüirua nümüin Jesús:
—¿Jamaluꞌut tü pümakat wamüin sünain nükachennajachin chi Shipayakai Wayuu?
Saashin tü nüshajakat Moisés nüchiki Cristo chi Nüneekajalakai Maleiwa,
katajachi oꞌu waneepia.
¿Jaraijaꞌa joo chi Shipayakai Wayuu paashajaakai achiki?
—namakalaka.
Nüsouktakalaka Jesús namüin:
—Tayakai,
shiimüin sünain tayain anaküin süpüna wayuu je yaajeechi taya jümaa motsoꞌo neꞌe.
Anakaja joonoole sümaa tanüiki sümaꞌinruꞌu yaain taya jaꞌaka süpüla jütüjaainjatüin saaꞌu tü shiimüinkat,
süka sülüꞌülüin süpüla süntüin tü piyuushikat jünainmüin.
Chi eekai waraittüin saꞌaka piyuushi,
maaꞌawakuu meechi.
Anasü müleka jaapawaatüle jooluꞌu tü shiimüinkat eeiwaꞌaya shia süpüla nüpüshinjanain jia Maleiwa chi aapakai shia jümüin —nümakalaka Jesús namüin.
Kettaapa nünüiki namüin,
oꞌunüshi anujulaain noulia.